Sacrosancte ecclesie Beati Vincentii martiris que est sita infra ambitum meniorum Matisconis. Ego Vendrannus, pro remedio anime mee, per laudationem et consensum parentum et amicorum meorum dono ad mensam fratrum, Domino inibi servientium, aliquid de rebus meis: hoc est unum mansum, majore ex parte vinea edificatum, cum terra arabili sibi adjacente, cum furno et torculari. Est autem hic mansus situs in pago Matisconensi, in agro Arpaiacensi, Alichier nominatus; terminatur vero a mane terra Sancti Pauli, a medio die terra Sancti Vincentii, a sero terra Wichardi, a circio via publica. Habet autem a medio die in uno fronte perticas XIIII et III pedes, et a sero in longum perticas XVIII, et a circio in alio fronte perticas XVI, a mane autem non mensuratur quia longior et latior in ea parte habetur. Igitur infra istas terminationes vel perticationes, dono ipsum mansum, ab omni calumnia et debito liberum, fratribus predicti loci eo pacto ut dum vixero teneam et possideam loco beneficii, et unoquoque anno investitura unum modium vini reddam; post decessum vero meum, cum omni integritate revertatur ad ipsos. S. Vendranni qui fieri et firmare rogavit. S. Sufficie uxoris ejus. S. Alberti filii ejus. S. Maimbaldi. S. Johannis. S. Euvrardi. Hactum est hoc Matiscone, regnante Henrico Francorum rege. Datum per manum Willelmi.